מלון וולדורף אסטוריה

שמאל|ממוזער|200px
**מלון וולדורף אסטוריה** (באנגלית: **Waldorf Astoria Hotel**) הוא מלון יוקרה מפורסם בעיר ניו יורק, הנמצא בשדרת פארק 301 (301 Park Avenue) במנהטן, שנחנך בשנת 1931. וולדורף אסטוריה ניו יורק נמנה עם קבוצת הילטון (Hilton's Luxury and Lifestyle Brands) לצד רשת וולדורף אסטוריה (The Waldorf=Astoria Collection) ומלונות קונראד (Conrad Hotels & Resorts). 
## מבנה ומיקום
המלון הוא בן 47 קומות, מתנשא לגובה של 191 מטרים, מעוצב בסגנון אר דקו ותוכנן בידי משרד האדריכלות Schultze and Weaver. 

למלון יש שלוש מסעדות אמריקניות ואירופאיות קלאסיות ומכון יופי ששוכן בסמוך לאולם המבוא. מספר בוטיקים מקיפים את הלובי. ה"מלון בתוך המלון" בחלק העליון שלו נודע כמגדלי וולדורף והם מתופעלים בידי קבוצת מלונות קונראד.

למלון יש רציף רכבת משלו, כחלק מתחנת גרנד סנטרל, בו השתמשו בין השאר פרנקלין דלאנו רוזוולט, ג'יימס פארלי, עדלי סטיבנסון ודאגלס מקארתור. מעלית שהייתה גדולה דיה לרכבו של פרנקלין רוזוולט מספקת גישה לרציף.
## שם המלון
שם המלון לקוח משם העיר ולדורף (Walldorf) בגרמניה, מקורה של המשפחה האמריקנית הבולטת משפחת אסטור שהונצחה בשמו של בן המשפחה ויליאם וולדורף אסטור, שהקים את מלון וולדורף ב-1893. לאחר שהוקם בסמוך מלון אסטוריה על ידי בן-דודו, ג'ון ג'ייקוב אסטור הרביעי ב-1897, חיבר האחרון את שני המלונות למלון אחד בשם וולדורף-אסטוריה, אשר תוכננו בידי קבוצת האדריכלים הנרי ג'יינוויי הארדנברג. המבנים ניצבו בשדרה החמישית, במקום שבו נמצא כיום בניין אמפייר סטייט.

המלון נקרא החל מ-1949 Waldorf=Astoria, עם קו מפריד כפול (double hyphen) בין שתי המילים, אבל במקור היה עם קו מפריד אחד בין המילה "Waldorf" למילה "Astoria," כפי שנזכר בביטוי בשיר "Meet Me at the Hyphen". בשנת 2009 הוחלט לא להשתמש יותר בקו מפריד בשם המלון. 
## היסטוריה
בקיץ 1929 החליטו בעלי המלון המקורי להקים מלון וולדורף-אסטוריה חדש, גדול ומפואר יותר. הם גייסו משקיעים ואתרו קרקע שהייתה בבעלות "חברת הרכבות המרכזית של ניו יורק" , שהפעילה תחנת כוח עבור תחנת הרכבת גרנד סנטרל באתר. החברה גם השקיעה 10 מיליון דולר בפרויקט.

ב-24 במרץ 1930 החלה הקמת המלון. בניית המלון דרשה כמויות אדירות של חומרים, כולל 10,000 משקופי דלתות ממתכת, 11 מיליון לבנים, 250,400 מ"ר של בלוקי מחיצת גבס וטרקוטה, ו-110,000 מ"ר של רצפות בטון. בניית שלד הפלדה של המלון הגיע לשיאה, 191 מטר מעל פני הרחוב, ב-22 באוקטובר 1930. האבן האחרונה בחזית וולדורף אסטוריה הונחה בטקס ב-4 בפברואר 1931. ב-1 באוקטובר 1931 נפתח הבניין החדש שהיה המלון הגבוה והגדול בעולם באותה עת. 

המלון הכיל מספר חידושים לתקופתו. מערכת טלפונים אוטומטית, ראשונה לתקופתה; מכשירי טלפרינטר; שלוחת טלפון בכל אחת מ-1,550 הסוויטות עם שני חדרי שינה; ומרכזיית טלפון ששירתה 2,535 שלוחות. היו מכשירי רדיו בכל 2,000 חדרי האירוח וב-15 חדרים ציבוריים, המחוברים באמצעות 310 ק"מ של חוטים. כמו המלון המקורי, מראשיתו, זכה מלון וולדורף אסטוריה לתהילה עולמית בזכות ארוחות הערב והנשפים המפוארים שלו, שלעתים קרובות התקיימו במרכזן של כנסים פוליטיים ועסקיים ואירועי צדקה.

קבוצת הילטון רכשה את זכויות הניהול של המלון ב-12 באוקטובר 1949.

בסוף 2014, נמכר המלון לחברת הביטוח והשירותים הפיננסים הסינית "אנבנג" (Anbang), תמורת 1.95 מיליארד דולר. בשנת 2017 נסגר המלון במטרה לשפץ אותו, כולל צומצם מספר החדרים מ-1,400 ל-375, ששאר המבנה הוסב לדירות יוקרה. השיפוץ נמשך שמונה שנים והושלם ב-2025.
## קישורים חיצוניים

* 

## הערות שוליים

וולדורף אסטוריה
קטגוריה:מנהטן: מבנים
וולדורף אסטוריה
קטגוריה:שדרת פארק
קטגוריה:ניו יורק: מבנים בסגנון האר דקו